Ego N... Dei gratia, magister Mormenti, et conuentus eiusdem domus, omnibus presentem paginam inspecturis, notum facimus quod cum nos deberemus ecclesie sancti Stephani diuionensis lx minas bladi pro loco puteoli, singulis annis reddendas apud Diuionem, talis inter nos et eamdem ecclesiam facta est de assensu partium commutatio: quod nos omne tenementum quod habebamus apud Diuionem et in locis circumiacentibus, in uineis, in agris, in pratis, in domibus et in alijs quibusconque rebus eidem ecclesie dedimus in perpetuum et concessimus. Abbas autem et canonici eiusdem ecclesie nos et domum nostram de iamdictis lx minis censualibus in perpetuum acquitauerunt sub tali conditione: quod nos centum et octoginta libras pruuinensium pro melioratione iandicte commutationis prefato abbati et ecclesie sancti Stephani Diuionis persoluemus, terminis subnotatis, xl scilicet libras pruuinensium quas usque ad obtauas instantis pasce absque dilatione eidem ecclesie uel mandato eius persoluere tenemur, quod ego N... scilicet magister Mormenti et conuentus nostri Girardus textor, dato sacramento, promisimus et firmauimus. Porro reliquas centum et quadraginta libras eidem ecclesie uel mandato eius usque ad obtauas instantis Pentecostem tenemur persoluere. Que si tunc non fuerint persolute usque ad obtauas sancti Remigy poterit differri solutio: ita tunc quod nos dictas centum et quadraginta libras cum custis et grauaminibus, scilicet XII denarios de unaquaque libra de nundinis in nundinas his quibus iandicta ecclesia tenetur de mandato ipsius ecclesie persoluemur. Preterea si, quod absit, nos iandictas centum et quadraginta libras cum grauaminibus prenotatis usque ad obtauas sancti Remigy in integrum et plenarie non persoluimus, supradicte lx mine censuales ad iandictam ecclesiam sancti Stephani libere, sicut prius, et, sine aliqua contradictione et reclamatione, reuerteretur et nos de centum libris iandictam ecclesiam in perpetuum acquitauimus, ita quod eas ulterius non poterimus reclamare et predictus abbas et ecclesia centum et quadraginta libras nobis tenentur restituere. Pro certitudine autem et recognitione huius pactionis omnia instrumenta quod idem abbas et ecclesia nobis de hac commutatione fecerunt in sequestra manu apud claraualem de utriusque partis assensu reposita sunt quousque dicta pecunia centum et quadraginta librarum cum grauaminibus prenotatis si interuenerint his quibus iandicta ecclesia teneatur de mandato ipsius ecclesie, sicut supradictum est, plenarie et in integrum fuerit persoluta. Que profecto persolutio quandoconque usque ad obtauas sancti Remigy plenarie sicut dictum est facta fuerit, prefata instrumenta nobis sine contradictione statim reddentur, si uero plenaria solutio iandictarum centum quadraginta librarum et grauaminum que interuenerint sicut supranotatum est his quibus ecclesia iandicta tenetur de mandato abbatis et ecclesie usque ad obtauas sancti Remigy facta non fuerit eadem instrumenta non obstante contraditione uel reclamatione alicuius prefato abbati et ecclesie sancti Stephani eodem termino restituentur et iandictas lx minas bladi censuales sicut antea eidem abbate et ecclesie annuatim reddere tenebimur ita tamen quod priusquam ipsa instrumenta uel bladum recipiant nobis uel mandato nostro supradictas centum quadraginta libras pruuinensium restituentur. Porro nos uenditionem quam eadem ecclesia Iohani Roset de tenemento nostro Diuionis fecit cui uenditioni ego magister Mormenti presens interfui quantum ad nos adtinet omnino laudauimus ita quod nec per nos nec per aliquam suppositam personam ipsum tenementum nec iandictas centum libras pruuinensium reclamare. In huius rei testimonium presentem paginam sigilli nostri munimine roborauimus. His pactionibus interfuerunt et testes sunt Robertus tesaurarius lingonensis tunc eiusdem episcopatus procurator et Petrus abbas sancti Benigni Diuionis qui in testimonium sigilla sua huic pagine apposuerunt. Interfuerunt etiam et testes sunt Hebrardus archidiaconus Diuionis, Bernardus et Jacobus canonici lingonenses. Auctum est hoc apud Diuionem in capitulo sancti Stehhani mense martio. Anno domini millesimo ducentesimo.